Oud-toetsskeidsregter sterf in PakistanDie oudskeidsregter Asad Rauf het in die ouderdom van 66 gesterf. Foto: William West/AFP. Asad Rauf, die voormalige krieketskeidsregter, het in die ouderdom van 66 aan ŉ hartaanval in Lahore gesterf. Die Pakistani het in 64 toetse as skeidsregter diens gedoen, terwyl hy ook in beheer van 139 eendag- en 28 T20-kragmetings was. Sy loopbaan het egter tot ŉ skielike einde in 2013 gekom toe die Mumbai-polisie bewerings van wedstrydknoeiery in die Indiese Premierliga teen hom ondersoek het. Hoewel hy volgehou het dat hy onskuldig is, is hy ŉ kort rukkie later van die Internasionale Krieketraad se elite-skeidsregterpaneel verwyder. Tog was hy ŉ gewilde figuur in sy geboorteland en Ramiz Raja – voorsitter van die Pakistan-krieketraad – het hulde aan hom gebring. “Dit is hartseer om van Asad Rauf se afsterwe te verneem. Hy was nie net ŉ uitstekende skeidsregter nie, maar ook iemand wat oor ŉ baie goeie sin vir humor beskik het. Hy is iemand wat altyd vir ŉ glimlag gesorg het en ek sal voortgaan om dit te doen wanneer ek aan hom dink,” het Raja getwiet. Nóg ŉ topskeidsregter, Suid-Afrika se Rudi Koertzen, het in Augustus sy lewe in ŉ motorongeluk verloor. Verskeie administrateurs en oudspelers het hulde aan “Oom Rudi” gebring. Hy was ŉ gewilde en gerespekteerde skeidsregter wat in meer as 300 internasionale wedstryde diens gedoen het. Virender Sehwag was een van die spelers met wie Koertzen ŉ spesiale verhouding geniet het. “Elke keer wanneer ek ŉ wilde hou gespeel het, het hy met my geraas en gesê dat ek moet ophou; hy wil sien hoe ek kolf. Hy was ŉ ware heer, ŉ ongelooflike mens en ons gaan hom baie mis,” het die Indiese openingskolwer gesê. Condolences to the family of Asad Rauf. https://t.co/XN8YHJ4XM6 — ICC (@ICC) September 15, 2022